Galvatek

Oy Galvatek Ab on suomalainen täysautomatisoitujen pinta- ja vedenkäsittelylaitosten toimittaja, joka toimii kansainvälisillä markkinoilla. Ilmailun huollossa se toimittaa kemiallisia pesulinjoja (MRO).

Varhainen historia
Galvatekin edeltäjä oli Upo Engineering, joka toimi kodinkonevalmistaja UPO Oy:n sisäisenä suunnittelu- ja kunnossapitoyksikkönä. Ajan tyylin mukaisesti osasto suunnitteli tehtaan omat tuotantovälineet, kuten pintakäsittelylinjat kodinkoneiden metalliosien pinnoittamiseen. 

Muut valmistajat kiinnostuivat Upo Engineeringin erikoistuneesta osaamisesta; pinta- ja vedenkäsittelylaitosten tuotanto syntyi vastauksena suoralle kysynnälle. Ensimmäinen tilaustyö oli kromaamo Oras Oy:lle. Sen jälkeen vuorossa oli kaksi pintakäsittelylaitosta Suomen ulkopuolelle. Ensimmäiset tehdastekoiset vedenpuhdistamot valmistettiin sveitsiläisellä Metoxy-lisenssillä. 

Vuonna 1980 UPO yksinkertaisti toimintaansa ja myi Upo Engineeringin Partekille. Liiketoimintaa jatkamaan perustettiin 1.4.1980 Oy Galvatek Ab.

Markkina-alueet eri vuosikymmeninä 
1980-luvulla Galvatek toimitti ensimmäiset automaattiset anodisointilaitokset.  Tärkeimmät markkina-alueet olivat Pohjoismaat sekä pienet Euroopan sosialistimaat. Neuvostoliiton kauppa alkoi vuonna 1982 ja jatkui merkittävänä vuosikymmenen loppuun saakka.

1990-luvulla ilmailu- ja alumiiniteollisuuden laitostoimitukset muodostuivat entistä selkeämmin päätoiminta-alueiksi. Merkittäviä toimituksia oli mm. Swissairille Sveitsiin, Sabenalle Belgiaan sekä Nokian Alumiinille Suomeen.

2000-luvulla ilmailuteollisuuden laitokset ovat nousseet merkittävimmäksi toiminta-alueeksi. Neljässä vuosikymmenessä Galvatekille on muodostunut täysautomaattisista laitoksista markkinoiden pisin maailmanlaajuinen kokemus.

Innovaatioita

Galvatekin laitoksissa on lukuisia käsittelyn sujuvuutta ja turvallisuutta lisääviä innovaatioita:

 Oma prosessi- ja tuotannonohjausjärjestelmä Galcont on kehitetty erityisesti pintakäsittelyn tarpeisiin.
 Candovent-ilmanvaihtojärjestelmä imee syövyttävät höyryt suoraan altaista, mikä mahdollistaa turvallisen työskentelyn altaiden välittömässä läheisyydessä jopa ilman suojavarusteita. Suljettu ilmanvaihtojärjestelmä säästää energiaa altaiden lämmityksessä ja ilmanvaihdossa. 
 Kolmella akselilla toimiva siltakuljetin mahdollistaa linjastossa joustavan käsittelyjärjestyksen. Samalla voidaan optimoida laitoksen tehokkuutta ja tilantarvetta.

Ilmailuteollisuus
Yksi Galvatekin erikoisaloista ovat täysautomatisoidut ilmailualan pintakäsittelylaitokset. Täysautomatisoinnin ansiosta ihmisten ei tarvitse työskennellä vaarallisten kemikaalien äärellä, vaan koko käsittelyprosessi sujuu tietokoneelta ohjattuna. 

Galvatekin ensimmäinen täysautomaattisen laitoksen toimitus ilmailuteollisuudelle oli heti 80-luvun alussa. Ruotsiin toimitettiin Saab Fairchild –lentokoneen valmistuksessa tarvittavat alumiinin anodisointilinjat sekä jäteveden puhdistamo sen yhteyteen. 

Galvatek on toimittanut täysautomatisoituja puhdistuslaitoksia lentokonemoottoreiden osien puhdistamiseen (CCL) sekä kemiallisia prosessilinjoja mm. lentokoneen turbiinisiipien valmistukseen johtaville yhtiöille ympäri maailmaa, kuten SAESL Singapore, ANA Japani, N3 Saksa ja Finnair Suomi.

Vedenkäsittely
Suurin osa Galvatekin vedenpuhdistamoista toimitetaan pintakäsittelylaitoksen yhteyteen puhdistamaan laitoksen huuhtelu- ja jätevedet. Laitokset voivat olla myös ns. suljettuja, jolloin huuhtelu- ja jätevedet kierrätetään laitoksen sisällä eikä prosessista synny jätevesipäästöjä lainkaan.  Syntynyt jäte kerätään järjestelmästä konsentraattina ja toimitetaan edelleen jätteenkäsittelyyn. Teollisuudelle Galvatek toimittaa järjestelmiä jätevesien neutralointiin, voimalaitosten savukaasujen puhdistukseen sekä ongelmajätteiden kierrätykseen.

Omistajat
 1980-1989 Partek Oyj
 1989-1996 Outokumpu Oyj
 1996-2006 yhtiön toimiva johto hankki yrityksen omistukseensa. Pääomistajaksi tuli yhtiön vesiosaston pitkäaikainen päällikkö Unto Lammi. 
 2006-2011 Kemira Oyj
 2011-2019 Folmer Equity Fund I Ky
 2019-     CMI Cockerill Maintenance & Ingénierie

Lähteet

Kirjallisuutta

Aiheesta muualla
 Oy Galvatek Ab
 CMI Cockerill Maintenance & Ingénierie

Lahtelaiset yritykset